Res publica popularis Donetskensis
Res publica popularis Donetskensis (Russice: Донецкая Народная Республика, tr.  Doneckaja Narodnaja Respublika; Ucrainice  Донецька Народна Республіка, tr. Donec'ka Narodna Respublica) est civitas non rite agnita in Europa Orientali in Ucraina sita, quae anno 2014 se rem publicam sui iuris esse declaravit. Ab anno 2014 ad annum 2015 cum re publica populari Luganskensi pars confoederationis Novae Russiae fuit, die 21 Februarii 2022 civitatem sui iuris a Russia admissa, mense Octobri anno 2022 pars Russiae declarata est omnibus paene civitatibus negantibus. Dux eius est Dionysius Pušilin et legislatura eius est Consilium Populi Rei publicae popularis Donetskensis.  

In litore septentrionali paludis Maeotidis sita, res publica cum regione Rostoviensi et re publica populari Luganskensi d orientem, regione Charcoviensi ad septentrionem et regione Dnepropetrovskensi necnon Zaporizhiensi ad occidentem contermina est. Aream 26 517 chm2 habet et circa 4 320 milia incolarum (anno 2014). Caput rei publicae Fornaces sunt. Aliae urbes sunt Bachmutum, Kramatorsk, Mariopolis, Sacrimontium (Sviatogorsk), Thorez etc. Tanais Minor flumen rei publicae maximum est; Istrianus fluvius trans Fornaces et Mariopolim fluens in Paludem Maeotidem effunditur.

Historia  

Multi Russi regionem Donbassem in Ucraina orientali incolebant. Die 7 aprilis 2014, post Euromaidan concursum Ucrainae ad Europam adiungendae gratia atque post invasionem russicam in Crimaeam, intercedentes armati sedem publicam Donetskensem occupaverunt  atque Donbassis libertatem declaraverunt. Sola Ossetia Meridionalis civitatem agnovit, dum Ucraina eam globum tromocraticum putabat.

De bello civili Ucrainae orientalis tractant Organizatio securitati cooperationique in Europa favendis (OSCE sive OSZE) et Concilium Salutis Consociationis Nationum vel etiam Curator supremus Consociationis Nationum pro Iuribus Humanis.

Nexus interni

 Incursio Russica in Ucrainam (2022)
 Regio Donetskensis

Notae

Nexus externi 

Situs proprius 
Ephemeris: De Ucraina et Russia agitur Bruxellis (scripsit Herimannus Novocomensis) 

Ucraina
!